Molnár Csilla (szépségkirálynő)

Molnár Csilla Andrea (Kaposvár, 1969. január 20. – Fonyód, 1986. július 10.) magyar modell, 1985-ös magyar szépségkirálynő.

Élete 
Kaposváron született, Fonyódon élt vendéglátással foglalkozó szüleivel és öccsével. A fonyódi Karikás Frigyes (ma Mátyás Király) Gimnáziumban folytatta középiskolai tanulmányait.

A Miss Hungary szépségversenyre 1985 kora tavaszán jelentkezett. Az elődöntőn Kruppa Judittal holtversenyben első lett, a középdöntőn 4. helyezést ért el, majd 1985. október 5-én este, a Budapest Kongresszusi Központban megrendezett döntőn messze a legmagasabb pontszámmal nyerte el a Magyarország Szépe címet és a koronát. Udvarhölgyei Kruppa Judit és Füstös Veronika lettek.

1986. február 28-án Máltán, a Miss Európa szépségversenyen 3. helyezést ért el.

Győzelme után néhány hónappal a gimnáziumot magántanulóként folytatta, hogy eleget tudjon tenni a királynőségével járó felkéréseknek. Életét azonban megkeserítették a pletykák és az egyre szaporodó családi és közéleti konfliktusok. 1986. július 10-én kora délután szülei házában halálos adag gyógyszert vett be, és már nem tudták megmenteni az életét.

A tragédia miatt az 1986-os szépségversenyt a középdöntőnél leállították, és 1989-ig nem is rendeztek Magyarországon ilyen vetélkedést.

Emlékezete 

Kaposváron, a Keleti temetőben nyugszik, síremlékét Melocco Miklós szobrászművész készítette.

Halála után két könyv jelent meg róla: Gazsó L. Ferenc és Zelei Miklós 1986-os, Szépséghibák című könyve a hazai szépségipar visszásságaira próbálja felhívni a figyelmet, Friderikusz Sándor Isten óvd a királynőt! című, 1987-es riportregénye pedig megrázó (kor)dokumentum Molnár Csilla Andrea életének és halálának körülményeiről.

Erről a szépségversenyről készített dokumentumfilmet Dér András és Hartai László Szépleányok címmel. Érdekessége, hogy már a verseny kezdetétől, a selejtezőktől kezdve forgattak, s a váratlan tragédia egész más színben tünteti fel az eseményeket. A film az 1987-es Magyar Filmszemlén és a mannheimi dokumentumfilm-fesztiválon is díjat nyert.

Molnár Csilla alakját két dal is őrzi: az Első Emelet együttes A szépek szépe balladája című száma halála után néhány hónappal jelent meg, majd négy évre rá, 1990-ben pedig Menyhárt János zenéjével és Miklós Tibor szövegével Homonyik Sándor előadásában csendült fel az Álmodj, királylány című slágerré vált dal.

Pauer Gyula szobrász nem sokkal a szépségverseny után az első néhány helyezettről – köztük Csilláról is – Szépségminták címmel gipszlenyomatokat készített. Ezek Sopronban, a Körmendi Galériában tekinthetők meg.

Jegyzetek

Irodalom 
 Gazsó L. Ferenc- Zelei Miklós: Szépséghibák, Szerzői Kiadás, 1986, 
 Friderikusz Sándor: Isten óvd a királynőt!, HP hungaropop Kultur. Kiadó, 1987, 
 Tóth Eszter Zsófia, Murai András: Szex és szocializmus, Libri Könyvkiadó, 2014,

További információk 
 Eperjesi Ágnes: Érezze megtiszteltetésnek; szerk. Beck András; acb–NeoWatt, Bp., 2021
 Molnár Csilla emlékoldala
 Egy királylány tragédiája
Álmodj, királylány!
 A Pauer Gyula által készített szobrok
 Gyémánt László képei
 A Melocco Miklós által készített síremlék
 Dér András – Hartai László: Szépleányok, dokumentumfilm, 1987
 Oltai Kata, Eperjesi Ágnes – „A szobor azért készült, hogy Molnár Csilláról is lehessen meztelen kép a szexlapban” (HVG, 2022.06.13.)
 Dobos Sándor – Álmodj, királylány / Molnár Csilla halála (1986) (24.hu, 2011.07.10.)
 
 Friderikusz Sándor: Isten, óvd a királynőt! (PDF)

1969-ben született személyek
1986-ban elhunyt személyek
Szépségverseny-győztesek
Magyar nők
Öngyilkos személyek
Kaposváriak
Fonyódiak